Finançament de les infraestructures
Finalitat i recursos econòmics del Fons de gestió de residus
Administració del Fons de gestió de residus i creació de les juntes de govern
Beneficiaris del Fons de gestió de residus
Cànons sobre la disposició del rebuig dels residus
Cànons sobre la disposició del rebuig dels residus municipals
Cànon sobre la deposició controlada dels residus de la construcció
Increment dels tipus de gravamen
Devolució del cànon sobre la disposició de residus
Exigibilitat dels gravàmens establerts pels articles 15.3 i 24
Exigibilitat dels gravàmens establerts pels articles 15.2 i 15.4
Règim transitori per al cànon sobre la deposició controlada dels residus de la construcció
El Fons de gestió de residus es destina a finançar les operacions de gestió dels residus, en el marc dels programes específics de gestió de residus i d'acord amb el Pla territorial sectorial d'infraestructures de gestió de residus municipals, i també les operacions de gestió de residus d'envasos que duguin a terme els ens locals, d'acord amb el que estableix la Llei de l'Estat 11/1997, del 24 d'abril, d'envasos i residus d'envasos, i el Programa general de residus de Catalunya.
El Fons de gestió de residus s'integra de manera diferenciada en el pressupost de l'Agència de Residus de Catalunya.
El Fons de gestió de residus es proveeix dels recursos següents:
a) Les aportacions del pressupost de la Generalitat.
b) Les assignacions que corresponguin a la Generalitat procedents de la imposició per les administracions públiques de gravàmens sobre residus.
c) Els ingressos derivats dels cànons sobre la disposició del rebuig de residus.
d) Les subvencions i els ajuts atorgats per altres ens.
e) L'import recaptat de les sancions imposades per l'Administració de la Generalitat com a conseqüència d'infraccions de la normativa sobre residus, un cop deduïdes les despeses de gestió.
f) Les donacions, les herències, les aportacions i els ajuts que els particulars, les empreses o les institucions destinin específicament al Fons.
g) Els romanents procedents d'economies en la contractació, de revocacions o de renúncies en els procediments d'atorgament d'ajuts o subvencions als ens locals finançades amb el Fons, o altres ròssecs, inclosos els provinents dels sistemes que s'estableixin per a la gestió de residus municipals, ja siguin del mateix exercici o d'exercicis anteriors.
h) Les aportacions provinents dels sistemes que s'estableixen per a la gestió dels residus d'envasos o d'altres sistemes de gestió de residus que es desenvolupin.
i) Les aportacions específiques de l'Estat.
j) Qualsevol altra aportació destinada a finançar operacions de gestió de residus municipals.
Les actuacions referides a la gestió de residus municipals que es portin a terme amb càrrec al Fons s'han d'ajustar al Programa de gestió de residus municipals de Catalunya.
Aquestes actuacions, que s'han de destinar a satisfer les necessitats dels ens locals en matèria de residus municipals, s'han de dur a terme en funció de les disponibilitats pressupostàries i de conformitat amb el que estableix l'article 2.
Les actuacions referides a la gestió dels residus industrials que es portin a terme amb càrrec al Fons s'han d'ajustar al Programa general de gestió de residus.
Les actuacions referides a la gestió de residus de la construcció que es portin a terme amb càrrec al Fons s'han d'ajustar al Programa de gestió de residus de la construcció a Catalunya, d'acord amb la legislació vigent.
El Fons de gestió de residus és administrat per les juntes de govern creades per aquesta llei.
Es crea la Junta de Govern per als Residus Municipals, que ha d'administrar els recursos procedents dels cànons sobre la disposició del rebuig dels residus municipals i les actuacions derivades del Fons de gestió de residus, amb la composició següent:
b) Dos vocals designats per l'Agència de Residus de Catalunya.
c) Tres vocals en representació dels ens locals, designats de la manera següent: un per l'Entitat Metropolitana de Serveis Hidràulics i del Tractament de Residus, un altre per l'Associació Catalana de Municipis i Comarques i un altre per la Federació de Municipis de Catalunya.
Es crea la Junta de Govern per als Residus de la Construcció, que ha d'administrar els recursos procedents del cànon sobre la deposició controlada dels residus de la construcció i les actuacions derivades del Fons de gestió de residus, amb la composició següent:
b) Tres vocals designats per l'Agència de Residus de Catalunya.
c) Quatre vocals designats per la Confederació Catalana de la Construcció.
Les juntes de govern del Fons de gestió de residus es regeixen per les disposicions d'aquesta llei i, amb caràcter supletori, per la Llei 13/1989, del 14 de desembre, d'organització, procediment i règim jurídic de l'Administració de la Generalitat de Catalunya.
Correspon a cada junta de govern planificar, decidir i gestionar la destinació dels recursos disponibles en el marc dels programes de gestió de residus de Catalunya corresponents i d'acord amb les disposicions específiques aplicables.
El quòrum de constitució de cada junta de govern és el de la majoria absoluta dels seus membres.
Els acords de les juntes de govern s'adopten per majoria dels assistents.
En cas d'empat, el vot de qualitat de la presidència dirimeix el resultat de les votacions.
Els vocals poden delegar llur representació en el cas de no poder assistir a les reunions de les juntes de govern.
Les juntes de govern han d'acordar, abans del 30 de setembre de cada any, els criteris que determinen la distribució dels recursos procedents dels cànons, amb la presentació prèvia al Consell de Direcció de l'Agència de Residus de Catalunya.
Per a la determinació d'aquests criteris s'han de tenir en compte els models de gestió de residus establerts pels programes de gestió de residus i pel Pla territorial sectorial d'infraestructures de gestió de residus municipals.
La distribució dels fons procedents dels cànons sobre la disposició del rebuig dels residus municipals s'ha d'ajustar als criteris següents:
a) S'han de tenir en compte els fluxos de residus municipals que no es destinin a deposició controlada ni a valorització energètica, que s'han de ponderar d'acord amb els criteris que estableixi la Junta de Govern per als residus municipals.
b) El cinquanta per cent dels fons, com a mínim, s'ha de destinar al tractament de la fracció orgànica recollida selectivament, inclosos els tractaments que redueixen la quantitat o milloren la qualitat del rebuig dels residus destinats a la disposició del rebuig, en especial pel que fa a la reducció de la fracció orgànica continguda en la fracció resta, i al finançament de les infraestructures previstes en el Pla territorial sectorial d'infraestructures de gestió de residus municipals; la resta dels recursos s'ha de destinar a la recollida selectiva en origen de la matèria orgànica, a la recollida selectiva i el reciclatge d'altres fraccions de residus, a altres formes de valorització material i a la promoció de campanyes de sensibilització, divulgació i educació ambiental, i s'ha de garantir que, en tot cas, el 2% dels fons es destinin a accions d'infraestructura verda i de millora ambiental territorial.
La distribució dels fons procedents del cànon sobre la deposició controlada dels residus de la construcció s'ha de destinar a les actuacions de prevenció i les operacions de valorització i optimització de la gestió dels residus de la construcció, i també a la promoció i a la recerca d'aplicacions dels materials recuperats, d'acord amb les directrius aprovades per la Junta de Govern dels Residus de la Construcció, i s'ha de garantir que, en tot cas, el 2% dels fons es destinin a accions d'infraestructura verda i de millora ambiental territorial i que les accions per a afavorir la prevenció i la valorització tinguin, per aquest ordre, caràcter prioritari.
La distribució dels fons procedents dels cànons sobre la deposició del rebuig dels residus industrials s'ha de destinar a les actuacions d'estudis de prevenció i tecnologies noves per al tractament de residus (màxim 10%), a les actuacions d'execució subsidiària de gestió de residus abandonats fetes per l'Agència de Residus de Catalunya i a altres activitats relacionades amb els residus industrials (màxim 40%); la resta s'ha de destinar a actuacions de prevenció, i s'ha de garantir que en tot cas el 2% dels fons es destinin a accions d'infraestructura verda i de millora ambiental territorial, amb el benentès que les quantitats no utilitzades en un exercici o recuperades posteriorment s'acumulen en els exercicis següents.
La distribució dels fons procedents dels recursos a què fa referència l'article 5.3 que no consisteixen en els recursos obtinguts de la recaptació dels cànons ha d'ésser decidida pel Consell de Direcció de l'Agència de Residus de Catalunya.
Es fixa el tipus de gravamen de 71,60 euros per tona de rebuig de residus municipals destinats a dipòsit controlat.
Es fixa el tipus de gravamen de 35,80 euros per tona de rebuig de residus municipals que s'incinera.
El cànon sobre la deposició controlada dels residus industrials s'aplica als residus que, d'acord amb la legislació específica vigent, tenen aquesta consideració i es destinen a dipòsits controlats.
El cànon sobre la deposició controlada de residus industrials és un instrument econòmic que contribueix al finançament de les actuacions establertes per l'article 6.11 bis.
No es consideren subjectes a aquest cànon els residus industrials assimilables a municipals ni els residus industrials perillosos.
El cànon sobre la deposició controlada dels residus industrials és un impost ecològic que resta afectat al Fons de gestió de residus.
L'import del cànon sobre la deposició controlada de residus industrials s'ha de destinar a optimitzar la gestió d'aquests residus, d'acord amb les actuacions que estableix l'article 6.11 bis.
Constitueix el fet imposable del cànon sobre la deposició controlada dels residus industrials la destinació d'aquests residus a la deposició controlada, en instal·lacions tant de titularitat pública com privada.
Són subjectes passius en concepte de contribuents les persones físiques o jurídiques, públiques o privades, que són considerades, d'acord amb la normativa vigent, productores dels residus industrials.
Són subjectes passius substituts dels contribuents a què fa referència l'apartat 1, i estan obligats a complir les obligacions materials i formals establertes per aquesta llei, les persones físiques o jurídiques titulars de les instal·lacions de dipòsit controlat, tant públiques com privades.
El cànon sobre la deposició controlada de residus industrials s'acredita en el moment en què el posseïdor o posseïdora dels residus industrials els lliura al dipòsit controlat i qui té la titularitat del dipòsit els accepta.
La base imposable està constituïda per la quantitat de residus industrials expressada en tones que es destina a la deposició.
La base imposable es determina pel règim d'estimació directa, amb caràcter preferent, mitjançant l'aplicació de sistemes de pes o volum homologats, i subsidiàriament, només en el cas que no es pugui aplicar aquest sistema, per la via d'estimació indirecta.
Per determinar la base imposable per la via d'estimació indirecta, l'Administració pot tenir en compte qualsevol dada, circumstància o antecedent del subjecte passiu indicatiu del tonatge de residus industrials destinats a deposició.
Es fixa el tipus de gravamen general en la quantitat de 15,80 euros per tona de residus industrials destinats a deposició controlada.
La quota tributària és el resultat d'aplicar a la base imposable el tipus de gravamen aplicable, d'acord amb l'article 16 novies.
Els tipus de gravamen regulats per aquesta llei poden ésser incrementats anualment per mitjà de la llei de pressupostos.
El tipus de gravamen del cànon sobre la deposició controlada de residus industrials regulat per l'article 16 novies s'assoleix gradualment, en el termini de quatre anys, d'acord amb la taula següent:
No obstant això, les indústries o els sectors industrials que presentin un acord voluntari amb la Generalitat per a impulsar la valorització de llurs residus durant l'exercici del 2014 resten exempts del cànon des de la data de signatura fins a la data de finiment de l'acord.
a) La devolució s'efectua a instància de part i sempre que s'acrediti fefaentment que s'ha satisfet el cànon.
b) La sol·licitud es pot presentar en el termini d'un mes a comptar de l'entrada en vigor de la present disposició addicional.
c) El termini per retornar els imports pagats per aquest concepte és de dos mesos a comptar de la presentació de la sol·licitud.
d) El dret a la devolució només produeix interès un cop transcorregut el termini establert per la lletra c.